《哀蛩吟》
明代·汪广洋

西风院落无人语，白露泠泠滴秋宇。
仰见月明河汉高，咿轧哀蛩弄机杼。
咿轧咿轧机杼鸣，绮窗飞度玉梭轻。
同声合奏思无限，万绪千端织不成。
芳兰夕气浮金井，宝鸭沉烟翠衿冷。
荡子从军去不归，妾身抱恨愁孤影。
此时此夜闻此声，更长梦短难为情。
银缸暗击玉钗碎，锦瑟斜移金雁横。
金雁斜横飞不起，漫索余音满人耳。
梨云化作阳台梦，家书望绝湘江鲤。
湘江水流东复深，荡子不归劳妾心。
故将鲛人万斛泪，写入哀蛩肠断吟。

作者简介：汪广洋（? ～1379），江苏高邮人，字朝宗，明朝初年宰相，重臣。汉族。元末进士出身，通经能文，尤工诗，善隶书。朱元璋称赞其“处理机要，屡献忠谋”，将他比作张良、诸葛亮。年少时跟随太祖朱元璋起义反元，被朱元璋聘为元帅府令史、江南行省提控，受命参与常遇春军务。明朝建立后，先后担任山东行省、陕西参政、中书省左丞、广东行省参政、右丞相职务。受封忠勤伯。洪武十二年（1379年），因受胡惟庸毒死刘基案牵连，被朱元璋赐死。著有《凤池吟稿》、《淮南汪广洋朝宗先生凤池吟稿》。《明诗综》收其诗三十一首。